Imtella' Ottubru 1, 2020 - Aġġornata 1 Ta' Ottubru, 2020 7:22am Din hija ħarsa lejn il-ġurnali ppubblikati llum l-1 ta' Ottubru 2020 Fl-ewwel paġna ta' In-Nazzjon insibu ritratt tal-atmosfera barra d-Dar Ċentrali hekk kif kompliet il-votazzjoni fl-elezzjoni ta' Kap ġdid tal-Partit Nazzjonalista. Ġie rrapportat li t-total ta' dawk li ivvutaw s'issa tela' għal 51 fil-mija ta' dawk eleġibbli. Insibu wkoll storja dwar ir-rapport tal-Kummissjoni Ewropea dwar is-Saltna tad-Dirtt f'pajjiżna. In-Nazzjon jgħid li dan ir-rapport hu ċertifikat ieħor ta' falliment għall-Gvern Laburista. Storja oħra li tkompli fil-paġni ta' ġewwa tgħid li l-ex Prim Ministru Joseph Muscat kien imur f'lukandi lussużi mħallsa minn Henley and Partners li kienet ukoll taqdi lil ex chief of staff ta' Dr Muscat, Keith Schembri meta kien imur Londra u toffrilu s-servizz ta' karozza. Fil-faċċata ta' Times of Malta insibu ritratt ta' uħud mill-35 vittma tal-Covid-19 f'Malta. Insibu wkoll storja dwar ir-rapport tal-Kummissjoni Ewropea dwar is-saltna tad-dirtt, b'The Times jgħid li r-rapport jesprimi tħassib li f'Malta hawn xejra li f'każijiet maġġuri ta' korruzzjoni ma jinstabux persuni ħatja. Storja oħra fil-faċċata tgħid li ordni ta' arma tan-nar u munizjon li saret minn sit elettroniku li kien jintuża għall-attività kriminali, kienet indirizzata lil missier Yorgen Fenech li kien diġà mejjet, fl-indirizz f'Portomaso. Fl-ewwel paġna tal- Orizzont insibu ritratt ta' l-ogħla uffiċjali tal-GWU f'laqgħa ma' delegazzjoni tal-Partit Laburista li matulha, is-Segretarju Ġenerali Josef Bugeja wissa fost oħrajn li rridu noqgħodu attenti għax bl-iskuża tal-pandemija hawn min japprofitta mid-drittijiet tal-ħaddiema u jwassal biex ikollhom kundizzjonijiet tax-xogħol mhux xierqa. Storja oħra fl-Orizzont tgħid li l-aktar kumment mid-dibattitu bejn iż-żewġ kandidati għal Kap ġdid tal-PN, li spikka kien dak li qal l-avukat Bernard Grech li qal li meta jkun barra mill-pajjiż jistħi jgħid li huwa Malta u jagħżel li jgħid li huwa Grieg. Anki l-Orizzont jikkwota mir-rapport tal-Kummissjoni Ewropea dwar is-saltna tad-dritt u jgħid li r-rapport jirrikonoxxi li f'Matla saru riformi sinifikattivi fis-sistema ġudizzjajra. Fil-faċċata ta' The Malta Independent , insibu ritratt tal-monument tal-ex Prim Ministru Dom Mintoff fil-pjazza ta' Kastilja u tperper warajh, il-bandiera tal-Istati Uniti tal-Amerika. Anki The Malta Independent jirrapporta mix-xhieda tas-Supretendent tal-Pulizija George Cremona dwar ordni ta' arma tan-nar u munizjon li saret minn sit elettroniku li kien jintuża għall-attività kriminali u li kienet indirizzata lil missier Yorgen Fenech li kien diġà mejjet, fl-indirizz f'Portomaso. Il-ġurnal jirraporta wkoll li mil-lum l-1 t'Ottubru, in-numru massimu ta' persuni li jistgħu jinġemgħu fi grupp fi spazji pubbliċi se jonqos minn 15-il persuna għal 10 persuni. Fi stqarrija mill-Ufficcju tad-Deputat Prim Ministru u Ministru tas-Saħħa intqal li din il-miżura qed tidħol fis-seħħ wara konsultazzjoni mas-Supretendent għas-Saħħa Pubblika sabiex tkun limitata iżjed l-imxija ta' COVID-19.